Банк разьвіцьця Рэспублікі Беларусь

**«Банк разьвіцьця́ Рэспу́блікі Белару́сь»** — дзяржаўны банк Беларусі, створаны ў жніўні 2011 годзе дзеля фінансаваньня дзяржаўных праграмаў і сацыяльна значных інвэстыцыйных праектаў.

На 2021 год Банк разьвіцьця Беларусі ўлучаў аддзяленьні ў 5 абласных цэнтрах па-за сталіцай і замежнае прадстаўніцтва ў Ангельшчыне — у горадзе Лёндане па вуліцы Лідэнхола, д. 122. Доля ўраду Беларусі складала 96 %. У банкаўскі холдынг уваходзіла 7 прадпрыемстваў: 1) «Прамагралізінг» (78 % паёў), 2) «Прамагралізінг-Украіна» (Кіеў), 3) «Прамагралізінг-Цэнтар» (Расея, Санкт-Пецярбург), 4) «Бягомльскае» (Докшыцкі раён; земляробства),5) «БР-Кансалт» (дрэваапрацоўка), 6) «БР-Форэст» (Барысаў; лесазагатоўка), 7) «БР-Вуд» (Бабруйск, Магілёўская вобласьць; лесапілка).

## Дзейнасьць
ААТ «Банк разьвіцьця Рэспублікі Беларусь» зарэгістраванае 1 жніўня 2011 году пад нумарам 191683861. Статутны фонд — 20 мільярдаў рублёў (доля ўраду — 95%, доля Нацбанку — 5%).

Пасаду старшыні праўленьня банку з 31 ліпеня 2012 року заняў Сяргей Румас, хоць яшчэ ў чэрвені кіраўнічка Нацыянальнага Банку Надзея Ермакова абвяргала гэткую магчымасьць.

### Задачы
* фінансаваньне праектаў, уключаных у праграмы, якія зацьвярджаюцца прэзыдэнтам і/або ўрадам Рэспублікі Беларусь, шляхам прадастаўленьня крэдытаў на іхнюю рэалізацыю ад свайго імя і за свой кошт на ўмовах тэрміновасьці, платнасьці і вяртальнасьці ў парадку, усталяваны Саветам Міністраў па ўзгадненьні з прэзыдэнтам Рэспублікі Беларусь;
* набыцьцё актываў банкаў у адпаведнасьці зь пералікам такіх актываў і парадкам, якія зацьвярджаюцца Саветам Міністраў Рэспублікі Беларусь.

## Апэрацыі
* прыцягваньне пазыкаў і крэдытаў;
* прыцягваньне сродкаў бюджэту ў дэпазыты;
* прадастаўленьне крэдытаў на рэалізацыю дзяржаўных праграмаў ад уласнага імя і за свой кошт на ўмовах тэрміновасьці, платнасьці і вяртальнасьці;
* адкрыцьцё і вядзеньне банкаўскіх рахункаў юрыдычных асобаў, якія ўдзельнічаюць у рэалізацыі праектаў, уключаных у дзяржаўныя праграмы, дзеля акумуляваньня часткі выручкі, накіроўванай выключна на пагашэньне запазычанасьці, якую маюць перад ім;
* правядзеньне разьлікаў у безнаяўнай форме праз карэспандэнцкія ды іншыя рахункі, адкрываныя ААТ «Банкам разьвіцьця Рэспублікі Беларусь» у Нацыянальным банку Рэспублікі Беларусь і іншых банках;
* абслугоўваньне і пагашэньне зьнешніх дзяржаўных пазыкаў і зьнешніх пазыкаў, прыцягнутых пад гарантыі ўраду Рэспублікі Беларусь, якія прадастаўляюцца для фінансаваньня праектаў, уключаных у дзяржаўныя праграмы;
* набыцьцё актываў банкаў на падставе дагавароў саступкі патрабаваньня за кошт сродкаў, якія знаходзяцца ў распараджэньні ААТ «Банк разьвіцьця Рэспублікі Беларусь».

Банк разьвіцьця ня мае ліцэнзіі на зьдзяйсьненьне банкаўскае дзейнасьці, таму не аказвае паслуг насельніцтву і юрыдычным асобам.

## Мінуўшчына
13 чэрвеня 2011 г. кіраўнік місіі Міжнароднага валютнага фонду ў Беларусі Крыс Джарвіс прапанаваў стварыць Банк разьвіцьця Рэспублікі Беларусь у рамках 3-гадовых ператварэньняў для пераадоленьня фінансавага крызісу: «У банкаўскай сфэры неабходна забясьпечыць фармаваньне банка разьвіцьця, які будзе добра фукцыянаваць. Уласна кажучы, на гэты банк ляжа прадастаўленьне новых крэдытаў у рамках дзяржаўных праграмаў, якія зараз па субсідаваных стаўках прадстаўляюцца камэрцыйнымі банкамі». Банк разьвіцьця створаны паводле загаду прэзыдэнта Рэспублікі Беларусь №261 ад 21 чэрвеня 2011 року. Першапачаткова месьціўся ў Першамайскі раёне Менску па вуліцы Сурганава, д. 66.

За 2019—2020 гады актывы Банка разьвіцьця Беларусі вырасьлі ў 1,5 разы да 12 млрд рублёў (4,9 млрд даляраў ЗША). Цягам каронавіруснай пандэміі 2020—2022 гадоў абсяг фінансаваньня з боку Банку разьвіцьця рос больш як на 50 % штогод. За 2023 год Банк разьвіцьця Беларусі павялічыў фінансаваньне на 24 % да 11,5 млрд рублёў, якія склалі 5,3 % да сукупнага ўнутранага прадукту Беларусі. Параўнальна з дапандэмічным 2019 годам фінансаваньне вырасла ў 4,5 разы.

### Кіраўнікі
* Сяргей Румас (31 ліпеня 2012 — 18 жніўня 2018)
* Андрэй Жышкевіч (сьнежань 2018 — 5 сакавіка 2021)
* Аляксандар Ягораў (з 5 сакавіка 2021 году)

## Міжнародныя санкцыі
17 лютага 2022 году банк быў унесены ў Чорны сьпіс Эўразьвязу. Санкцыі Эўразьвязу прадугледжваюць абмяжаваньні на пазыкі на рынках ЭЗ і даступнасьць крэдытаў з тэрмінам пагашэньня ў больш чым 90 дзён ад эўрапейскіх контрагентаў.

У сакавіку 2022 году банк быў адключаны ад SWIFT.

У тым жа годзе банк трапіў у санкцыйныя сьпісы Канады, Новай Зэландыі, Швайцарыі, Украіны ды Японіі. У студзені 2023 года Украіна пашырыла санкцыі на «Прамагралізінг».

## Крыніцы і заўвагі

## Вонкавыя спасылкі
* 

Катэгорыя:Банкі Беларусі
Катэгорыя:Кампаніі, заснаваныя ў 2011 годзе
Катэгорыя:Цэнтральны раён (Менск)
Катэгорыя:Беларускія юрыдычныя асобы ў Чорным сьпісе ЭЗ